b"\n_START_ARTICLE_\nAndrew Hill\n_START_SECTION_\nBiografi\n_START_PARAGRAPH_\nAndrew Hill blev f\xc3\xb8dt i Chicago og begyndte som 13-\xc3\xa5rig at spille klaver p\xc3\xa5 opfordring af Earl Hines. Han kom i forbindelse med Paul Hindemith, som han studerede hos i en periode samtidig med, at han spillede i forskellige bands, der spillede rhythm and blues og jazz. Han spillede i den periode blandt andet med Charlie Parker, Dinah Washington og Miles Davis._NEWLINE_Den f\xc3\xb8rste pladeoptagelse kom i 1954, og det blev snart til en lang r\xc3\xa6kke yderligere indspilninger, hvor han blandt andet spillede med Ben Webster, Joe Henderson og Elvin Jones. Flere gange var det hans egne kompositioner, der blev indspillet, og i 1965 blev Hill i New York City musikalsk leder af Black Art Repertory Theatre, som var skabt af digteren Leroi Jones._NEWLINE_Fra 1970'erne koncentrerede han sig i h\xc3\xb8jere grad om komposition og undervisning. Han blev tilknyttet Smithsonian Institute, og han vekslede i tiden herefter mellem perioder uden mange offentlige optr\xc3\xa6dener og perioder med en del koncertvirksomhed._NEWLINE_Andrew Hills musikalske stil karakteriseres som post-bop, men med indslag af avantgarde med p\xc3\xa5virkning af den klassisk skolede Hindemith. Han var aldrig bange for at bev\xc3\xa6ge sig ind p\xc3\xa5 ukendt grund. Blandt hans mest fremtr\xc3\xa6dende udgivelser kan n\xc3\xa6vnes Dusk, der i 2001 af blandt andet Down Beat blev udn\xc3\xa6vnt til \xc3\xa5rets album. I 2003 fik han tildelt den danske Jazzpar Prisen."